**ELŐTERJESZTÉS**

**az Oktatási és Szociális Bizottság 2015. június 17-i ülésére**

**Javaslat az autizmussal élő sajátos nevelési igényű tanulók integrált általános iskolai oktatását segítő speciális eszközök beszerzéséhez támogatás biztosítására**

A Szombathelyen autizmus spektrumzavarral diagnosztizált sajátos nevelési igényű gyermekek, tanulók szülei Önkormányzatunk támogatását kérték az alábbiakban.

Az autista gyermekek szakszerű, sérülésüknek megfelelő, korszerű pedagógiai módszereket biztosító, együttneveléssel megvalósuló általános iskola ellátása jelenleg Szombathelyen nem biztosított. A szülők levélben fordultak a Klebelsberg Intézményfenntartó Központ (a továbbiakban: KLIK) Szombathelyi Tankerületének igazgatójához kérve, a következő tanévben tankötelessé váló gyermekek, és a jelenleg általános iskolába járó gyermekek számára egy speciális autista csoport indítását.

A Szombathelyi Tankerület fenntartásában lévő szombathelyi általános iskolák közül két intézmény, a Reguly Antal Nyelvoktató Nemzetiségi Általános Iskola, valamint a Váci Mihály Általános Iskola és Alapfokú Művészeti Iskola alapító okirata tartalmazza az integráltan oktatható autizmus spektrumzavarral diagnosztizált tanköteles korú sajátos nevelési igényű tanulók általános iskolai ellátását. A KLIK a szülők, az Aranyhíd Nevelési Oktatási, Integrációs Központ szakemberei, a Vas Megyei Pedagógiai Szakszolgálat szakemberei részvételével megbeszélést szervezett a Váci Mihály Általános Iskola és Alapfokú Művészeti Iskolában, ahol megfogalmazták a kialakítandó autista csoport személyi és tárgyi szükségleteit.

A KLIK a személyi feltételeket biztosítja, a tárgyi feltételek biztosításához, speciális számítógép, monitor és számítástechnikai program, speciális irodatechnikai gépek, eszközök beszerzéséhez kérik a Tisztelt Bizottság támogatását, amely a kérelemhez csatolt költségvetés alapján 500.000,- Ft. A támogatást biztosítására a KLIK közreműködésével van lehetőség.

Szombathely Megyei Jogú Város Önkormányzata Közgyűlésének az önkormányzati forrásátadásról szóló 47/2013. (XII.4.) önkormányzati rendelete 4. § (11) bekezdése alapján

a támogatási igények elbírálását megelőzően a döntéshozót az alábbiakról tájékoztatni kell:

1. meglévő elszámolási kötelezettségének eleget tett-e a szervezet,
2. a tárgyévben egyéb bizottságokhoz benyújtott kérelmei tárgyáról; összegéről,
3. a tárgyévben az Önkormányzattól kért és kapott támogatások céljáról, összegéről,
4. az aktuális kérelem tárgyáról, összegéről,
5. rendezvény esetén a rendezvény megvalósulásának várható időpontjáról,
6. a döntés alapjául szolgáló költségvetési előirányzat kihasználtságáról.

Előzőekre tekintettel tájékoztatom a Tisztelt Bizottságot, hogy

* a KLIK a korábbi támogatásokkal minden esetben határidőben elszámolt,
* a tárgyévben igényelt támogatásokra vonatkozó nyilatkozatot az elektronikus felületen benyújtott támogatási kérelemhez csatolta,
* a kérelem részletesen tartalmazza a beszerzendő eszközöket, azok árát,
* az eszközök beszerzését legkésőbb 2015. szeptemberéig szükséges lefolytatni,
* az igényelt költségvetési támogatás az Oktatási ágazat kiadásai „KLIK által működtetett többcélú intézmények és kollégiumok működési hozzájárulása” tételsoron rendelkezésre álló összeg terhére biztosítható.

Kérem a Tisztelt Bizottságot, hogy az előterjesztést megtárgyalni, a szülők kérését támogatni, a határozati javaslatot elfogadni szíveskedjék.

Szombathely, 2015. június „ ”

 **/: Koczka Tibor :/**

**HATÁROZATI JAVASLAT**

**…./2015. (VI.17.) OSzB. sz. határozat**

1. Szombathely Megyei Jogú Város Közgyűlésének Oktatási és Szociális Bizottsága a Váci Mihály Általános Iskola és Alapfokú Művészeti Iskolában kialakítandó autista csoport működéséhez szükséges tárgyi eszközök beszerzésére az Önkormányzat 2015. évi költségvetéséről szóló 11/2015. (III.04.) számú rendeletében, az Oktatási ágazat kiadásai „KLIK által működtetett többcélú intézmények és kollégiumok működési hozzájárulása” tételsoron rendelkezésre álló összeg terhére 500.000,- Ft támogatást biztosít.
2. A Bizottság kéri az Egészségügyi és Közszolgálati Osztályt, hogy a Klebelsberg Intézményfenntartó Központtal a támogatási szerződést előkészítse.

**Felelős:** Koczka Tibor alpolgármester

 Rettegi Attila, a Bizottság elnöke

 (A végrehajtás előkészítéséért:

dr. Bencsics Enikő, az Egészségügyi és Közszolgálati Osztály Vezetője)

**Határidő:** azonnal